CELEX: 62018CN0051
Language: el
Date: 2018-01-29 00:00:00
Title: Υπόθεση C-51/18: Προσφυγή της 29ης Ιανουαρίου 2018 — Ευρωπαϊκή Επιτροπή κατά Δημοκρατίας της Αυστρίας

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/25
            
         Προσφυγή της 29ης Ιανουαρίου 2018 — Ευρωπαϊκή Επιτροπή κατά Δημοκρατίας της Αυστρίας
   (Υπόθεση C-51/18)
   (2018/C 112/32)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: N. Gossement, B.-R. Killmann)
   
      Καθής: Δημοκρατία της Αυστρίας
   
      Αιτήματα
   
   Η προσφεύγουσα ζητεί από το Δικαστήριο:
   
               1.
            
            
               να διαπιστώσει ότι η Δημοκρατία της Αυστρίας παρέβη τις υποχρεώσεις που υπέχει από το άρθρο 2 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ 2006, L 347, σ. 1, στο εξής: οδηγία περί ΦΠΑ), καθόσον προέβλεψε ότι το ποσοστό που καταβάλλεται στον δημιουργό πρωτότυπου έργου τέχνης δυνάμει του δικαιώματος παρακολουθήσεως που αυτός διαθέτει υπόκειται σε φόρο προστιθέμενης αξίας,
            
         
               2.
            
            
               να καταδικάσει τη Δημοκρατία της Αυστρίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τους ακόλουθους ισχυρισμούς.
   Η Αυστρία έχει προβλέψει ότι σε φόρο προστιθέμενης αξίας υπόκειται το ποσοστό που καταβάλλεται στον δημιουργό κατά τη μεταπώληση πρωτότυπου έργου εικαστικής τέχνης δυνάμει του δικαιώματος παρακολουθήσεως, όπως αυτό έχει θεσπιστεί στην αυστριακή έννομη τάξη κατόπιν μεταφοράς της οδηγίας 2001/84/ΕΚ (1) του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, σχετικά με το δικαίωμα παρακολούθησης υπέρ του δημιουργού ενός πρωτότυπου έργου τέχνης. Κατά τον τρόπο αυτό, η Αυστρία παρέβη το άρθρο 2 της οδηγίας περί ΦΠΑ.
   Όσον αφορά το δικαίωμα παρακολουθήσεως, μεταξύ του δημιουργού και του υπόχρεου προς καταβολή του ποσοστού δεν υφίσταται αμφοτεροβαρής έννομη σχέση. Το ποσοστό επί της τιμής μεταπωλήσεως που πρέπει να καταβάλλεται στον δημιουργό δυνάμει του δικαιώματος παρακολουθήσεως προκύπτει από τον νόμο και είναι ρυθμισμένο κατά τρόπο ώστε ο μεταβιβάζων — ή οποιοσδήποτε άλλος μετείχε στη μεταπώληση — να οφείλει να καταβάλει αμοιβή στον δημιουργό, χωρίς αυτός να εκπληρώσει οποιαδήποτε παροχή. Η εκπλήρωση παροχής από τον δημιουργό έχει συντελεστεί ήδη προ της μεταπωλήσεως και συνίσταται στην αρχική διάθεση του πρωτότυπου έργου από τον δημιουργό στο εμπόριο.
   Επομένως, το καταβλητέο στον δημιουργό ποσοστό δυνάμει του δικαιώματος παρακολουθήσεως δεν αποτελεί αντιπαροχή για οποιουδήποτε είδους παροχή εκ μέρους του δημιουργού, αλλά καθορίζεται με βάση την καθορισμένη τιμή μεταπωλήσεως, στο ύψος της οποίας ο δημιουργός δεν δύναται να ασκήσει επιρροή. Ο δημιουργός έχει δικαίωμα στο ποσοστό χωρίς να υποχρεούται ή κατά μείζονα λόγο να δύναται να εκπληρώσει οποιαδήποτε παροχή — μέσω ορισμένης πράξεως ή παραλείψεως. Κατά συνέπεια, το καταβλητέο δυνάμει του δικαιώματος παρακολουθήσεως ποσοστό δεν συνιστά αντιπαροχή για παράδοση αγαθών ή για παροχή υπηρεσιών κατά την έννοια του άρθρου 2 της οδηγίας περί ΦΠΑ.
   
      (1)  Οδηγία 2001/84/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, σχετικά με το δικαίωμα παρακολούθησης υπέρ του δημιουργού ενός πρωτότυπου έργου τέχνης (ΕΕ 2001, L 272, σ. 32).